Pengarah “Spider-Man: Into the Spider-Verse” Akan Mengarahkan Siri Star Wars “Ahsoka”
Menurut The Hollywood Reporter, pembikin filem Spider-Man: Into the Spider-Verse, Peter Ramsey akan mengarahkan siri terbaru Star Wars Disney+, Ahsoka. Pengarah pemenang anugerah itu mungkin akan mengarahkan sekurang-kurangnya satu episod untuk rancangan yang dinantikan itu. Ramsey sebelum ini menjadi pengarah kulit hitam pertama yang berjaya membawa pulang Anugerah Oscar menerusi kategori Filem Animasi Terbaik selepas menjadi pengarah bersama untuk filem animasi superhero Sony, Spider-Man: Into the Spider-Verse.  Penggambaran dijangka bermula pada penghujung bulan ini, dan peminat mungkin mengentahui lebih lanjut mengenai siri itu tidak lama lagi. Star Wars Celebration yang akan berlangsung tidak lama lagi akan menjadi pentas terbaik untuk siri itu mendedahkan senarai pengarah dan jumlah episod untuk siri akan datang.  Ahsoka diterajui Rosario Dawson yang akan memainkan watak utama sebagai Ahsoka Tano dalam siri terhad yang akan datang selepas watak itu membuat debut aksi langsungnya dalam siri The Mandalorian. Siri terbaru ini dijangka akan mengembangkan lagi cerita untuk watak itu. Sementara itu, Bordizzo akan melakonkan watak Sabine Wren dari siri animasi Star Wars Rebels, manakala watak Mary Elizabeth Winstead masih belum didedahkan.  Siri terhad itu akan ditulis oleh Dave Filoni yang turut menjadi penerbit eksekutif bersama Jon Favreau dan Kathleen Kennedy. 